VEGA præsenterer

**Succesduo præsenterer deres nye electronica-projekt Blondage i Store VEGA***Det talentfulde makkerpar bag publikumsuccessen Rangleklods præsenterer deres nye elektroniske pop-projekt Blondage i Store VEGA torsdag den 8. december 2016. Med Blondage forener Pernille Smith-Sivertsen og Esben Andersen naivitet og sensualitet i friske popnumre.*

Fans kender dem som Rangleklods. Med dette navn har de turneret landevejene tynde og slidt dansegulve ned siden 2012, hvor de debuterede med albummet *Beekeeper* og også var blandt VEGA’s Udvalgte.De to elektroniske tryllemagere launcher nu deres nyeste projekt Blondage, som leger med både musiske og lyriske kontraster.

*“Navnet Blondage er en sammensmeltning af 'blond' og 'bondage', og for os forener det naivitet og drøm med aggressivitet og sensualitet. Det giver os et blankt lærred og en større kreativ energi, end vi nogensinde har haft,"* fortæller Pernille Smith-Sivertsen.

Den kommende ep er mixet af Esben i samarbejde med Mads Nørgaard, mens [Björn Engelmann](http://cuttingroom.se/bjorn-engelmann/) har stået for mastering. Deres første single [“Dive”](https://soundcloud.com/i-d-online-1/premiere-blondage-dive) er blevet godt modtaget, og forventninger er høje til duoens kommende ep, som udkommer senere på året via Tambourhinoceros.

Musikken bevæger sig stadig inden for det elektroniske og afsøgende lydunivers. De to musikere er af musikkritikere blevet kaldt elektroniske altmuligmænd og tryllebindende i deres performance. Især hittet [“Lost U”](https://soundcloud.com/i-d-online-1/premiere-blondage-dive) viste Pernilles tindrende klare vokal og duoens kreative evner. Ifølge duoen selv er deres stil inspireret af alt fra David Bowie til Rihanna, og med [Blondage](https://www.facebook.com/blondagealways/?fref=ts) viser de endnu engang deres både udefinerbare og legesyge musiklærred.

**Fra VEGA’s Udvalgte til electronica-darlings**

Med Esbens Andersens kantede melodiføring og Pernilles Smith-Sivertsens visuelle drømmeunivers udgør de tilsammen en legesyg og kreativ konstellation med plads til eksperimenter. Med Blondage skal både de visuelle og auditive tøjler slippes totalt fri.

*"Med Rangleklods har vi udgivet plader, som vi er vildt stolte af. Men vi har brug for en ny begyndelse, for at vi kan blive ved med at udvikle os. Vi skifter navn til Blondage, og vi fokuserer på at skrive elektroniske popsange med kant.”*

Med Berlin som udgangspunkt har Esben Andersen leget med technoens, electronicaens og poppens mange udtryk sammen med nogle af de mest etablerede dj’s på musikscenen i den tyske hovedstad. Han husker varmt tilbage til den første gang, vi havde fornøjelsen af ham på VEGA’s scene.

*“VEGA tog mig ind, før jeg havde nogen som helst form for navn, og det var en virkelig god oplevelse. Jeg flyttede til København fra Berlin måneden efter, og det var den perfekte præ-velkomst til byen.”*

Med deres nye udtryk fuldfører makkerparret nu transformationen fra det legesyge soloprojekt, Rangleklods startede som, til den elektroniske popduo de er i dag med tusindvis af fans over det meste af verden.

**Fakta om koncerten:**

Blondage

Torsdag den 8. december 2016 kl. 21.00

Store VEGA, Enghavevej 40, 1674 København V

Billetpris 195 kr. + gebyr

Læs mere om arrangementet og køb billet her